Það horfir þunglega með að sættir takist í kjaradeilu lækna og ríkisins . Fyrsta af mörgum boðuðum verkföllum lækna á næstunni hófst á miðnætti . Visir / GVA „ Þetta verður ófremdarástand og hefur í för með sér óþægindi fyrir ansi marga , “ segir Svanhvít Jakobsdóttir , forstjóri heilsugæslunnar á höfuðborgarsvæðinu . Um 300 læknar á heilsugæslustöðvum og á kvenna - , barna - og rannsóknasviði Landspítala hófu tveggja sólarhringa verkfall á miðnætti . Læknafélagið verður með skipulagða verkfallsgæslu á Landspítalanum og á heilsugæslustöðvunum . Bráðaþjónustu verður sinnt í verkfallinu og hægt verður að leita til bráðamóttöku Landspítalans og Læknavaktarinnar eftir klukkan fimm . „ Ef menn telja að það sé einhver vafi þá mun sjúklingurinn njóta vafans . Við viljum ekki að neinn sjúklingur beri skaða af verkfallinu , “ segir Þorbjörn Jónsson , formaður Læknafélags Íslands . Á heilsugæslunni í Lágmúla og í Salahverfi sem eru með þjónustusamning við ríkið verður haldið uppi óbreyttri starfsemi . Læknavaktin er líka með þjónustusamning og þar skerðist þjónustan ekki . Á höfuðborgarsvæðinu eru 12 sjálfstætt starfandi heimilislæknar og þeir fara ekki í verkfall . 15 yfirlæknar á ríkisreknu heilsugæslustöðvunum á höfuðborgarsvæðinu sinna bráðatilfellum en öll önnur læknaþjónusta fellur niður á stöðvunum . Læknar munu til að mynda ekki skrifa upp á lyf nema þau séu talin lífsnauðsynleg . Heilsugæslan á höfuðborgarsvæðinu sinnir um 160 þúsund manns . Á degi hverjum ætla menn að hún sinni hátt í fimm þúsund manns . Það má því ætla að nærri 10 þúsund manns bara á höfuðborgarsvæðinu verði fyrir óþægindum vegna verkfalls heimilislækna . Á landsbyggðinni fara læknar í verkfall á Heilbrigðisstofnun Vesturlands , Heilbrigðisstofnun Vestfjarða , Heilbrigðisstofnun Norðurlands , Heilbrigðisstofnun Austurlands , Heilbrigðisstofnun Suðurlands og Heilbrigðisstofnun Suðurnesja . Á þessum stöðum verður tryggt að yfirlæknar og sérfræðilæknar sinni bráðaþjónustu . Á þeim deildum Landspítalans þar sem verkfall verður , verða á þriðja tug lækna við störf . Verkfallið mun samt sem áður hafa veruleg áhrif á starfsemi deildanna . Ólafur Baldursson , forstjóri lækninga , segir verkfall hið versta mál sem skapi óvissu á Landspítalanum . „ Við munum veita neyðarþjónustu á spítalanum en það er ljóst að fólk verður fyrir truflunum . Við höfum undirbúið okkur eins vel og hægt er með ýmsum hætti en það er varla hægt að undirbúa sig undir þetta , “ segir Ólafur . Þorbjörn Jónsson , formaður Læknafélags Íslands , segir að enn beri mikið í milli í kjaradeilu lækna og ríkisins . Lausn sé ekki í sjónmáli . Læknar hafa ekki viljað gefa upp hvað þeir fara fram á í launahækkanir . „ Við höfum ekki talið að það væri málinu til framdráttar að standa í hnútukasti í fjölmiðlum um tölur , “ segir Þorbjörn . Ríkið hefur boðið læknum 2,8 til 3 prósenta hækkun en læknar telja það allt of lítið . Gunnlaugur Sigurjónsson , yfirlæknir í Árbæ , segir að það verði að semja við lækna . „ Það þarf eitthvað að gerast ef heilbrigðiskerfið á ekki að fara á hliðina , það er nú þegar komið á hnén . Maður er að kikna undan álaginu , það finnast engir nýir læknar og stundum finnst manni hreinlega eins og heilsugæslan sé að rúlla yfir , “ segir Gunnlaugur og bætir við að það verði að bæta kjör lækna svo þeir sjái möguleika á að koma til starfa hér á landi . Samningafundur í kjaradeilu lækna og ríkisins er boðaður dag , takist ekki samningar halda verkfallsaðgerðir afmarkaðra læknahópa áfram og standa fram í miðjan desember .